ভারতের কাছ থেকে কোন ধরনের সাহায্য চান সেটাও তিনি পরিষ্কার করে দিয়েছিলেন ইন্দিরা গান্ধীর সঙ্গে তার প্রথম সাক্ষাতকারেই; যেটি ঘটে দিল্লিতে, এপ্রিলের ৩ তারিখে। তিনি বলেছিলেন, “এটা আমাদের যুদ্ধ। আমরা চাই ভারত এটাতে জড়াবে না। আমরা চাই না ভারত তার সৈন্য দিয়ে, অস্ত্র দিয়ে আমাদের স্বাধীন করে দিক।”২০ ১০ এপ্রিলের বক্তৃতাতেও ওই একই দৃষ্টিভঙ্গি প্রতিফলিত। তাতে বলা হয়েছিল, “বিদেশি রাষ্ট্রসমূহের কাছে যে অস্ত্রসাহায্য আমরা চাইছি তা একটি স্বাধীন রাষ্ট্র হিসাবে একটি স্বাধীন দেশের মানুষ হিসাবে আর একটি স্বাধীন দেশের মানুষের জন্য। এই সাহায্য আমরা চাইছি শর্তহীনভাবে এবং আমাদের স্বাধীনতা সংগ্রামের প্রতি তাদের শুভেচ্ছা ও সহানুভূতির প্রতীক হিসেবে, হানাদারদের রুখে দাঁড়াবার এবং আত্মরক্ষার অধিকার হিসেবে যে অধিকার মানবজাতির শাশ্বত অধিকার...।” বাংলাদেশের ভেতরকার মানুষসহ প্রায় সবাই যখন বলাবলি করছিল ভারত কেন অতিদ্রুত বাংলাদেশকে স্বীকৃতি দিয়ে আমাদেরকে উদ্ধার করার ব্যবস্থা করছে না, তাজউদ্দীন তখন সতর্ক ছিলেন যুদ্ধটা যাতে কিছুতেই ভারত-পাকিস্তানের চিরকালের বিবাদের নতুন বহির্প্রকাশ হিসাবে চিহ্নিত না হয়, পাকিস্তানের জন্য যেটা ঈপ্সিত ছিল। এও তার দূরদর্শিতার প্রতিফলন।